b'\n_START_ARTICLE_\nObal\xc4\x8dari\n_START_SECTION_\nIzgled\n_START_PARAGRAPH_\nOba para krila su im nje\xc5\xbena i opnasta, pri mirovanju polo\xc5\xbeena ravno na zadak, u letu se svaki par pokre\xc4\x87e neovisno o drugome. Tijelo im je duga\xc4\x8dko i splo\xc5\xa1teno, noge robusne, na zatku privjesci. Usni organi su za grizenje, gornje \xc4\x8deljusti smanjene, ticala duga i \xc4\x8detinasta, sastavljene o\xc4\x8di malene.\n_START_SECTION_\nLi\xc4\x8dinke\n_START_PARAGRAPH_\nPrije nego polo\xc5\xbei jaja u vodu \xc5\xbeenka ih neko vrijeme nosi na sebi slijepljena u sluzavu grudicu. Li\xc4\x8dinke \xc5\xbeive u teku\xc4\x87oj vodi ispod kamenja. Na prsima imaju \xc4\x8duperke uzdu\xc5\xa1ni\xc4\x8dkih \xc5\xa1krga. Neke se hrane biljem a neke love li\xc4\x8dinke vodencvjetova. Razvijaju se jednu do \xc4\x8detiri godine, presvla\xc4\x8de se 10 do 30 puta, kao odrasli \xc5\xbeive samo nekoliko tjedana.\n_START_SECTION_\nPorodice\n_START_PARAGRAPH_\nU svijetu je poznato oko 3 500 vrsta. U Hrvatskoj \xc5\xbeive porodice: Taeniopterygidae, Nemouridae, Leuctridae, Perlodidae, Perlidae, Chloroperlidae.'